钦定古今图书集成/理学汇编/文学典/第161卷 > 《徐师曾文体明辩》 > 《题富韩公十二帖》前人
## 钦定古今图书集成/理学汇编/文学典/第161卷 > 《徐师曾文体明辩》 > 《题富韩公十二帖》前人

右《韩国富文忠公手帖》一十有二。其第一帖，公为昭
文相时所遣，当是嘉祐三年。公自至和二年与潞国
文忠烈公并相，及是始进昭文馆大学士，监修国史。
帖所称集贤相公，则魏郡韩忠献王也。其第二帖，公
服阕时所遣，当是嘉祐八年。公自嘉祐六年三月以
母忧去位，至此服除。其年三月辛未，昭陵升遐，故帖
中有“甫毕家祸，又遭国恤”之语，而第三帖谓“罪逆不
死，已及除禫”，要当与第二帖同时也。其第四帖、第五
帖，公为枢密使时所遣，当是治平元年。公既除母丧，
即召入西枢。帖中所称昭文相公，亦是魏王无疑。宋
承唐制，以同平章事为真相之任，其上相为昭文馆
大学士、监修国史，其次为集贤殿大“学士。”或置三相，
则昭文、集贤二学士并监修国史，各除此三大馆，皆
宰相兼之，而亦以次而升。魏王自集贤进昭文，故《帖》
中随时而异称也。其第六帖，公在宥府时所遣，亦当
是治平元年。武举之罢，在皇祐元年十月己未，五年
八月乙丑。虽擢秘阁，旧经试者五十一人用之，而其
制犹未复。至是方议举行，故帖中有武举文字，始托
西厅侍郎等言，是年九月丁卯卒，诏行之也。其第七
帖，当是熙宁元年初判汝州时所遣。四五月间，河朔
大水，民家流离，南郊礼毕，两府臣僚故事当有恩赐，
宰臣因菑而奏止之。公念念不忘民，故帖中亦有“河
朔水潦为患”之云也。其第八帖，当是熙宁四年冬归
洛时所遣公，以不行青苗之法，为提举官赵济、侍御
史邓绾所奏，六月甲戌，落使相，以左仆射再出判汝
州，七月赴郡，十月中引疾还家，故《帖》中有“赴汝海治
事及归洛养疾”之语也。其第九帖至十二帖，所遣之
时，与第八帖同，而第九帖当是与潞公时荆国王文公方得君郡，小翕然附和，最惮公之刚正，欲阴中之，
故帖中有“足疾七年，又积忧畏，心气不宁”之叹。潞公
素敬爱公，思欲荐起之，故帖中又有“曲蒙推假，恐惧
无地”之恳也。大抵贤者之出处，实有关于时政之得
失。今以此数帖观之，则君子小人进退之间，一治一
乱，昭然可见，有不待论而后明。至若公之德行勋业，
则载在国史，播于天下贤士大夫之口，虽妇人女子，
亦皆识公为贤，亦不俟言而始知也。此卷有宋宇文
虚中跋语，谓装褫无次，故濂为详著所遣之时以足
其未备，更为序次如右。虚中字叔通，成都广都人，以
黄门侍郎使金见存，仕为翰林学士承旨。皇统初，欲
南奔不果，竟被害云。